Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009



Official Journal L 250 , 27/09/2011 P. 0146 - 0148



Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009 IL-PARLAMENT EWROPEW, wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009, wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009, flimkien mat-tweġibiet taċ-Ċentru [1], wara li kkunsidra r-rakkomandazzjoni tal-Kunsill tal- 15 ta’ Frar 2011 (05892/2011 — C7-0052/2011), wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej [2], u partikolarment l-Artikolu 185 tiegħu, wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal- 21 ta’ April 2004 li jistabbilixxi Ċentru Ewropew għall-Prevenzjoni u l-Kontroll tal-Mard [3], u partikolarment l-Artikolu 23 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej [4], u partikolarment l-Artikolu 94 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0107/2011), A. billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli, u t-tranżazzjonjiet sottostanti huma legali u regolari, B. billi fil- 5 ta’ Mejju 2010 l-Parlament ta l-kwittanza lid-Direttur taċ-Ċentru Ewropew għall-Prevenzjoni u l-Kontroll tal-Mard fir-rigward tal-implimentazzjoni tal-baġit taċ-Ċentru għas-sena finanzjarja 2008 [5], u fir-riżoluzzjoni tiegħu li takkumpanja d-deċiżjoni tal-kwittanza, inter alia: - innota li l-Qorti tal-Awdituri rrimarkat li madwar EUR 16200000 (li jirrappreżentaw 40 % tal-baġit totali taċ-Ċentru) kellhom jiġu trasferiti, - kien imħasseb li mill- 31 ta’ Diċembru 2008 kien għadu ma ntlaħaqx ftehim fuq is-sede bejn iċ-Ċentru u l-Gvern Svediż, - irrimarka li kien għad hemm dgħufijiet fl-ippjanar tal-proċeduri tar-reklutaġġ, - iddeplora l-fatt li ċ-Ċentru ma ssodisfax b’mod komprensiv l-obbligu tiegħu biex jibgħat lill-awtorità responsabbli mill-kwittanza rapport imfassal mid-Direttur tiegħu li fih jagħti fil-qosor in-numru ta’ verifiki interni mwettqa mill-Awditur Intern hekk kif ipprovdut fl-Artikolu 72(5) tar-Regolament Finanzjarju strutturali, C. billi l-baġit taċ-Ċentru għas-sena 2009 kien ta’ EUR 51000000 li huwa żieda ta’ 25,3 % mis-sena finanzjarja 2008; 1. Jinnota li l-baġit taċ-Ċentru żdied minn EUR 17100000 fl-2006 għal EUR 51000000 fl-2009; 2. Jinnota li fl-2009 saru disponibbli EUR 51000000 bħala riżorsi għaċ-Ċentru, li minnhom EUR 48100000 ġew minn sussidji mill-baġit tal-Unjoni; 3. Jissottolinja li l-implimentazzjoni ta’ approprjazzjonijiet għall-ħlasijiet tjiebet bi ftit għal 91 %, li jirrappreżenta ammont ta’ approprjazzjonijiet inutlizzati ta’ EUR 4.8 miljun; jinnota, madanakollu, li din is-sottoeżekuzzjoni hija marbuta mal-fatt li ċ-Ċentru llimita t-talba tiegħu għal approprjazzjonijiet għall-ħlasijiet biex inaqqas l-ammont ta’ likwidità fil-kont bankarju tiegħu fl-aħħar tas-sena, kif mitlub mill-Qorti tal-Awdituri u mill-Kummissjoni; Il-Prestazzjoni 4. Għal darb’oħra jistieden liċ-Ċentru biex ifassal, f’tabella li għandha tkun annessa mar-rapport li jmiss tal-Qorti tal-Awdituri, tqabbil ta’ ħidmiet li saru tul is-sena li għaliha għandha tingħata l-kwittanza u s-sena finanzjarja ta’ qabel, sabiex l-awtorità tal-kwittanza tkun tista’ tivvaluta b’mod aktar effettiv il-prestazzjoni taċ-Ċentru minn sena għal oħra; 5. Iqis, madanakollu, li ċ-Ċentru huwa istituzzjoni importanti li tista’ ssaħħaħ u tiżviluppa s-sorveljanza Ewropea tal-mard, u tevalwa u tikkomunika dwar theddidiet kurrenti u emerġenti għas-saħħa tal-bniedem mill-mard li jittieħed; 6. Jindika l-kontributi importanti magħmulin miċ-Ċentru fil-miżuri għat-taqbida kontra l-pandemija H1N1 fl-2009, ngħidu aħna, permezz tal-pubblikazzjoni ta’ linji gwida preliminari dwar "L-użu ta’ vaċċini speċifiċi għall-influwenza pandemika matul il-pandemija H1N1 fl-2009"; 7. Iqis li huwa meħtiaġ li jissaħħew is-setgħat taċ-Ċentru sabiex l-Unjoni jkollha kapaċità awtonoma biex tistudja l-gravità tar-riskji ta’ infezzjoni li kieku kellha sseħħ pandemija sabiex ikun possibbli t-titjib tal-koordinament bejn l-Istati Membri; 8. Jinnota li ċ-Ċentru kien kapaċi jiżviluppa numru konsiderevoli ta’ prodotti u servizzi fl-2009 fl-epidemjoloġija, is-sorveljanza, il-prevenzjoni u l-kontroll ta’ mard li jittieħed kif ukoll jippubblika varjetà ta’ rapporti xjentifiċi; 9. Jitlob lill-Qorti tal-Awdituri biex twettaq verifiki ta’ rendiment fuq iċ-Ċentru; It-trasferiment ta’ approprjazzjonijiet 10. Huwa mħasseb li diġà fl-2006 l-Qorti tal-Awdituri rrapportat livell għoli ta’ trasferimenti li għandu impatt negattiv fuq l-implimentazzjoni tal-baġit u qed imur kontra l-prinċipju tal-annwalità; jirrimarka b’mod partikolari li l-approprjazzjonijiet ittrasferiti mill-2008, li jammontaw għal EUR 2200000, kellhom ikunu kkanċellati u fl-2009 l-approprjazzjonijiet ittrasferiti rrappreżentaw 42 % tat-Titolu II — Infiq amministrattiv u 63 % tat-Titolu III — Infiq operattiv; jistieden għalhekk liċ-Ċentru biex jinforma l-awtorità tal-kwittanza bil-miżuri li ttieħdu biex jissewwa dan in-nuqqas; Is-sede taċ-Ċentru 11. Jilqa’ l-fatt li, fl-aħħar, il-President tal-Bord tat-Tmexxija u l-Ministru Svediż għas-Saħħa Pubblika u l-Kura tal-Anzjani ffirmaw Ftehim tas-Sede nhar it- 30 ta’ Ġunju 2010 kif ukoll bidla li saret magħha fil-liġi biex tippermetti lill-personal taċ-Ċentru u l-familji tagħhom biex ikunu inklużi fir-reġistru tal-popolazzjoni Svediża; Awditjar intern 12. Huwa mħasseb dwar il-fatt li għal darb’oħra ċ-Ċentru ma ssodisfax b’mod komprensiv l-obbligu tiegħu biex jibgħat lill-awtorità responsabbli mill-kwittanza rapport imfassal mid-Direttur tiegħu li fih jagħti fil-qosor il-kontenut tar-rakkomandazzjoni tas-Servizz tal-Awditjar Intern (SAI) kif ipprovdut fl-Artikolu 72(5) tar-Regolament Finanzjarju strutturali; huwa mħasseb, partikolarment, li, fir-rigward tas-segwitu ta’ rakkomandazzjonijiet li ġew aktar qabel, iċ-Ċentru rċieva rakkomandazzjoni "importanti ħafna" u seba’ rakkomandazzjonijiet oħra "importanti" mis-SAI imma ma tingħata l-ebda informazzjoni fuq il-kontenut tagħhom; iħeġġeġ għalhekk lid-Direttur taċ-Ċentru biex jipprovdi din l-informazzjoni, 13. Jirrikonoxxi li fl-2009 s-SAI għamel ukoll awditjar fuq il-ġestjoni finanzjarja li kellu bħala objettiv ġenerali l-kisba ta’ assigurazzjoni raġonevoli fuq kemm huma xierqa l-kontrolli interni li jappoġġjaw proċeduri għall-ġestjoni finanzjarja, l-ippjanar tal-akkwist, l-implimentazzjoni tal-baġit, ir-rappurtar tat-tmexxija u l-monitoraġġ u l-kontrolli; jenfasizza li r-rakkomandazzjonijiet tas-SAI għandhom x’jaqsmu mal-ħtieġa li jkunu aġġornati u msaħħa l-proċeduri finanzjarji għal impenji u ħlasijiet biex ikunu ddefiniti u rrekordjati b’mod aktar preċiż il-kontrolli mwettqa; 14. Jirreferi, fir-rigward tal-osservazzjonijiet l-oħra li qegħdin mad-Deċiżjoni tiegħu fuq il-kwittanza, li huma ta’ natura orizzontali, għar-riżoluzzjoni tiegħu tal- 10 ta’ Mejju 2011 [6] fuq il-prestazzjoni, il-ġestjoni finanzjarja u l-kontroll tal-aġenziji. [1] ĠU C 338, 14.12.2010, p. 124. [2] ĠU L 248, 16.9.2002, p. 1. [3] ĠU L 142, 30.4.2004, p. 1. [4] ĠU L 357, 31.12.2002, p. 72. [5] ĠU L 252, 25.9.2010, p. 141. [6] Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali). --------------------------------------------------